ເອົາໃຈໃສ່, ໃຫ້ບຸລິມະສິດໜູນຊ່ວຍບັນດາເຂດໄຕບັກຫຼຸດຜ່ອນຄວາມທຸກຍາກຢ່າງວ່ອງໄວ
(ເອົາໃຈໃສ່,ໃຫ້ບຸລິມະສິດໜູນຊ່ວຍບັນດາ
ເຂດໄຕບັກຫຼຸດຜ່ອນຄວາມທຸກຍາກຢ່າງວ່ອງໄວ)
ຕອນເຊົ້າວັນທີ 10/12, ຄະນະຊີ້ນຳເຂດຕາເວັນຕົກສ່ຽງເໜືອ ສົມທົບກັບກະຊວງແຮງງານ, ທະຫານເສຍອົງຄະ ແລະ ສັງຄົມ ແລະ ທະນາຄານແຫ່ງລັດຫວຽດນາມ ໄດ້ຈັດກອງປະຊຸມ ປຶກສາຫາລືມາດຕະການຫຼຸດຜ່ອນຄວາມທຸກຍາກຢ່າງວ່ອງໄວ, ແບບຍືນຍົງ ຢູ່ 6 ແຂວງທີ່ມີອັດຕາຄອບຄົວທຸກຍາກສູງຢູ່ເຂດຕາເວັນຕົກສ່ຽງເໜືອ ລວມມີ: ຮ່າຢາງ, ກາວບັ່ງ, ອຽນບາຍ, ເຊີນລາ, ດ້ຽນບຽນ, ລາຍເຈົາ. ກ່າວຄຳເຫັນຊີ້ນຳກອງປະຊຸມ, ທ່ານຮອງນາຍົກລັດຖະມົນຕີ ຫງວຽນຊວນຟຸກ, ຫົວໜ້າຄະນະຊີ້ນຳເຂດຕາເວັນຕົກສ່ຽງເໜືອ ເນັ້ນໜັກວ່າ: ເຂດຕາເວັນຕົກສ່ຽງເໜືອ ໄດ້ຮັບບຸລິມະສິດຫຼາຍຢ່າງກ່ຽວກັບກົນໄກນະໂຍບາຍ, ແຫຼ່ງກຳລັງເພື່ອປະຕິບັດການຫຼຸດຜ່ອນຄວາມທຸກຍາກຢ່າງວ່ອງໄວ, ແຕ່ວ່າ, ອັດຕາຄອບຄົວທຸກຍາກທົ່ວເຂດຕາເວັນຕົກສ່ຽງເໜືອຍັງຢູ່ໃນລະສູງ. ທ່ານຮອງນາຍົກລັດຖະມົນຕີ ຫງວຽນຊວນຟຸກ ຊີ້ແຈ້ງວ່າ.
“ຕາມມາດຖານທຸກຍາກໃໝ່, ຄາດໝາຍ, ໜ້າທີ່ຫຼຸດຜ່ອນຄວາມທຸກຍາກແບບຍືນຍົງຂອງພວກເຮົາ ບໍ່ມີການປ່ຽນແປງ, ແຕ່ມາດຕະການປະຕິບັດຕ້ອງຄົບຊຸດ, ຮອບດ້ານ, ມີປະສິດທິຜົນ ເພື່ອໃຫ້ຄົນທຸກຍາກຍົກສູງລາຍຮັບ, ທັງສຳພັດກັບການບໍລິການສັງຄົມໂດຍພື້ນຖານ ແລະ ສິ່ງສຳຄັນທີ່ສຸດແມ່ນລົບລ້າງຄວາມທຸກຍາກຢ່າງເຖິງຖອງ, ຮັບປະກັນຈຸດໝາຍຫຼຸດພົ້ນອອກຈາກຄວາມທຸກຍາກແບບຍືນຍົງ. ຕ້ອງຊອກຫາໄດ້ເຫດຜົນຂອງຄວາມທຸກຍາກແມ່ນມີຄວາມສຳຄັນຍິ່ງ, ຈາກນັ້ນພວກເຮົາຈະມີມາດຕະການເໝາະສົມໃຫ້ແຕ່ລະເຂດ, ແຕ່ລະທ້ອງຖິ່ນ”.
(ແຫຼ່ງຄັດຈາກ VOV)